Nyerges Zsolt új tulajdonos állítólag azt ígérte, egyelőre nem küldenek el senkit. Majd rögtön mennie kellett 9 embernek, néhányan pedig önként mondtak fel.

Szerda délelőtt megtörtént az eladás óta sejtett hatalomátvétel a HírTV-nél. Fél 11-re értekezletet hívtak össze, azon már megjelent a csatorna új tulajdonosa, Nyerges Zsolt, és a korábbi elnök-tulajdonos, Liszkay Gábor is, aki a jövőben – mint kiderült – a HírTV médiatanácsadója lesz.

A televízió egyik volt munkatársa, Csintalan Sándor az állománygyűlés után azt mondta: az új tulajdonos megköszönte a kollégák munkáját, és azt ígérte, egyelőre senkit nem küldenek el. Ez az elhatározás nem tartott sokáig, eddig 9 munkatársat bocsátottak el, néhányan pedig önként mondtak fel. Kálmán Olga és Csintalan Sándor távozásáról viszonylag hamar értesült a sajtó, azóta ezekkel a kollégákkal bővült a kirúgottak listája:

Nagy Zoltán hírigazgató

Tarr Péter vezérigazgató-helyettes

Bodacz Balázs műsorvezető

Zimon András szerkesztő

György Zsombor szerkesztő

Lampé Ágnes műsorvezető

Teszári Nóra műsorvezető

Önként távozott a csatornától többek között Reichenberger Dániel hírszerkesztő és Lukáts Péter kreatív kommunikációs igazgató.

© Máté Péter

A Riasztás stábjából már többen felmondtak az elmúlt hetekben, a vásárlás bejelentése után, szerdán további riporterek távoztak információink szerint. Látszik, hogy a műsor Facebook oldalát még nem az új tulajdonos emberei szerkesztik, mert folyamatosan osztják meg a HírTV átvételéről szóló, nem kormányoldali zsebmédiában készült anyagokat, a profilképet is egyértelműen az elhallgattatásukra utaló rajzra cserélték.

A Zoom.hu eközben arról ír, hogy Kálmán Olga kirúgása után felmondott az Egyenesen felelős szerkesztője, Láng Balázs is.

Az elbocsátások miatt több fontos műsor is megszűnik, az Egyenesen, az Egyenesen Plusz, a Szabadfogás és a Szamizdat a jövőben nem lesz látható a HírTV-n. Más információk szerint a Riasztás is veszélyben lehet: a műsor stábja ugyanis már akkor felmondott, amikor Nyerges Zsolt lett a televízió új tulajdonosa.

Kálmán Olga © Máté Péter

A hvg.hu információi szerint nehéz helyzetbe kerültek az egyes műsorok és a híradó szerkesztői a délelőtti állománygyűlést követő, kifejezetten nekik tartott megbeszélésen. A szerkesztőknek tartott tájékoztatás első és legfontosabb kérdése információink szerint – ahogy várható volt – az volt, hogy ki hajlandó közülük folytatni a 2015-ös G-nap előtti televíziózást. A szerkesztők többsége a zsarolás jellegű kérésre nem mondott nemet. (Erről itt olvashatnak.)

A sietősen megtartott állománygyűlés után a kollégák nem tehettek fel kérdéseket, sokan tanácstalanul álldogáltak – volt, aki azt sem tudta, hogy műsorának szerdára betervezett felvételét elkészítik-e. A 444 videóra vette, ahogy Dévényi István, a Szabadfogás moderátora érdeklődött műsorának sorsáról – hiába.